b'\n_START_ARTICLE_\nTun 130 mm M1954 (M-46)\n_START_SECTION_\nIstorie\n_START_PARAGRAPH_\nTunul M-46 calibrul 130 mm a fost proiectat concomitent cu modelul M-47 de calibrul 152 mm dup\xc4\x83 sf\xc3\xa2r\xc8\x99itul celui de-al Doilea R\xc4\x83zboi Mondial, ambele av\xc3\xa2nd acela\xc8\x99i afet. Indexul GRAU era 52-P-482 \xc8\x99i respectiv 52-P-547. Tunul M-46 urma s\xc4\x83 \xc3\xaenlocuiasc\xc4\x83 piesa A-19 model 1931/37 de calibrul 122 mm, iar tunul M-47 urma s\xc4\x83 \xc3\xaenlocuiasc\xc4\x83 piesa ML-20 model 1937 de calibrul 152 mm. \xc3\x8en urma testelor de la sf\xc3\xa2r\xc8\x99itul anilor 1950, tunul M-47 nu s-a dovedit a fi la fel de eficient ca modelul M-46 \xc8\x99i s-a renun\xc8\x9bat la produc\xc8\x9bia \xc3\xaen serie dup\xc4\x83 un num\xc4\x83r mic de exemplare construite. Produc\xc8\x9bia \xc3\xaen serie a tunului M-46 a \xc3\xaenceput \xc3\xaen 1951, tunul fiind exportat pe scar\xc4\x83 larg\xc4\x83 alia\xc8\x9bilor Uniunii Sovietice.\n_START_SECTION_\nFabricare \xc8\x99i utilizare \xc3\xaen Rom\xc3\xa2nia\n_START_PARAGRAPH_\nDocumenta\xc8\x9bia de licen\xc8\x9b\xc4\x83 pentru tunul chinezesc Tip 59-1 \xc8\x99i muni\xc8\x9bia necesar\xc4\x83 a fost ob\xc8\x9binut\xc4\x83 la sf\xc3\xa2r\xc8\x99itul anului 1975 de autorit\xc4\x83\xc8\x9bile de la Bucure\xc8\x99ti. Reprezentan\xc8\x9bii chinezi au trimis gratuit \xc8\x99i trei tunuri pentru a verifica muni\xc8\x9bia care urma s\xc4\x83 fie fabricat\xc4\x83 \xc3\xaen Rom\xc3\xa2nia. Tunul Tip 59-1 a fost fabricat de c\xc4\x83tre Arsenal Re\xc8\x99i\xc8\x9ba sub denumirea A412 Model 1982 \xc3\xaentre anii 1982 \xc8\x99i 1989. Folosind muni\xc8\x9bie Base Bleed realizat\xc4\x83 de NORINCO, \xc3\xaen Rom\xc3\xa2nia s-a atins b\xc4\x83taia maxim\xc4\x83 de 33 kilometri dup\xc4\x83 1990. Tunul A412 are caden\xc8\x9ba de 7-8 lovituri pe minut, viteza de mar\xc8\x99 50 km/h pe \xc8\x99osea \xc8\x99i 20 km/h \xc3\xaen teren, iar muni\xc8\x9bia este de tip exploziv OF482M sau perforant BR482B. Piesa de artilerie era deplasat\xc4\x83 cu ajutorul tractoarelor de artilerie TMA-83, ATS-59G sau camionul DAC 665T 6\xc3\x976._NEWLINE_\xc3\x8en anul 1985, tunul A412 de calibrul 130 mm Model 1982 era \xc3\xaen dotarea unui divizion din regimentul de artilerie tunuri-armat\xc4\x83 (la toate cele patru armate) \xc8\x99i la brigada artilerie-tunuri din rezerva general-strategic\xc4\x83. Dup\xc4\x83 1990, tunurile Model 1982 au fost \xc3\xaen dotarea a dou\xc4\x83 divizioane din brigada de artilerie de nivel armat\xc4\x83 \xc8\x99i corp de armat\xc4\x83. \xc3\x8en prezent, tunurile A412 au fost retrase din uz, 72 de exemplare fiind de v\xc3\xa2nzare. For\xc8\x9bele Terestre Rom\xc3\xa2ne au \xc3\xaen rezerv\xc4\x83 75 de tunuri Model 1982. Tunul A412 este piesa de artilerie cu cea mai mare b\xc4\x83taie care a intrat \xc3\xaen dotarea artileriei rom\xc3\xa2ne. Rom\xc3\xa2nia a exportat tunuri de calibrul 130 mm \xc3\xaen Bosnia \xc8\x99i Her\xc8\x9begovina (opt exemplare \xc3\xaen 1998), Camerun (12 exemplare \xc3\xaen 1992), Guinea (12 exemplare \xc3\xaen anul 2000 printr-o firm\xc4\x83 israelian\xc4\x83) \xc8\x99i Nigeria (patru exemplare \xc3\xaen 1992).'